Аҡмаһа ла, ҡаҙҙарҙан да тамыҙҙы Йәминә. Тик баҙарҙан шул ҡаҙҙарҙы һатып ҡайтҡас, бәләгә тарыны. Ҡаҙ һатып йыйған аҡсаһын йәшерәм тип, элекке йәшергән урынға килһә, унда – бушлыҡ. Йыйған аҡсаларынан елдәр иҫкән, йыртыҡ һумы ла ҡалмаған. “Кемдер ҡайҙа йәшергәнен ҡарап тороп, һәптергән бөтә байлыҡты”, – тип уйланы Йәминә. Был йәһәттән иң тәүге шик ҡәйнеше Хәйбуллаға төштө, – шул уларҙың өйөнән сыҡмай, еңгәһе рюмка күрһәтһә, тиҙәген дә аҡтара, бесәнен дә ҡайырып бәрә. Бәлки, аҡса күмгән урынды шул мәлғүн күргәндер... Хәйер, был мутлыҡты ире Ғәлләметдиндән дә көтөргә була. Кисә мөлдөрәп-мөлдөрәп һораһа ла һуңғы рюмкаһын ҡоймағайны – шуға үс итеп аҡсаларҙы икенсе урынға күсереп күмеп ҡуйманымы икән, муйыны аҫтына килгер.